Informatīvais ziņojums par Eiropas Savienības pētniecības un inovācijas atbalsta programmas “Apvārsnis 2020” projektu “Iedzīvotāju veselības informācijas izpētes infrastruktūra – PHIRI”

Veselības ministrija (turpmāk – VM) sadarbībā ar Slimību profilakses un kontroles centru (turpmāk – SPKC) ir sagatavojusi informatīvo ziņojumu par Eiropas Savienības pētniecības un inovācijas atbalsta programmas “Apvārsnis 2020” *(Horizon 2020)* (turpmāk – Apvārsnis 2020) konkursā atbalstīto projektu “Iedzīvotāju veselības informācijas izpētes infrastruktūra – PHIRI” (turpmāk – Projekts PHIRI), lai tiktu pieņemts Ministru kabineta lēmums par atļauju VM piedalīties Projekta īstenošanā un uzņemties valsts budžeta ilgtermiņa saistības.

Apvārsnis 2020 ir nozīmīgs “Eiropa 2020” stratēģijas pamata iniciatīvas “Inovācijas savienība” ieviešanas instruments, kas vērsts uz Eiropas konkurētspējas stiprināšanu pasaules mērogā. Tā ir visu laiku lielākā Eiropas Savienības (turpmāk – ES) pētniecības un inovācijas programma, kurai septiņu gadu laikā (no 2014. līdz 2020. gadam) bija pieejams gandrīz 80 miljardu eiro finansējums (papildus privātajiem ieguldījumiem).

Apvārsnis 2020 apvieno dažādus ES pētniecības un inovācijas finansējuma instrumentus vienotā programmā, kas ir vērsta uz to, lai zinātniskos atklājumus pārvērstu inovatīvos produktos un pakalpojumos, kas radītu jaunas iespējas komercdarbībai un uzlabotu cilvēku dzīvi. Apvārsnis 2020 stimulē ekonomiku, stiprina ES zinātnes un tehnoloģijas bāzi un rūpniecisko konkurētspēju nākotnē, tiecoties uz viedāku, ilgtspējīgāku un iekļaujošāku sabiedrību. Apvārsnis 2020 **līdzekļi paredzēti trīs galveno virzienu attīstībai:**

* Zinātnes izcilība;
* Vadošā loma rūpniecībā;
* Sabiedrības problēmu risināšana.

Sabiedrības problēmu risināšanas jomā sabiedrības novecošanās un ar to saistītais veselības aprūpes izmaksu pastāvīgs pieaugums ir būtisks izaicinājums Eiropas sabiedrībai. Investējot veselības nozares pētniecībā un inovācijās, tiks nodrošināta spēja saglabāt aktīvu dzīvesveidu, izstrādāt jaunus, drošākus un iedarbīgākus terapijas veidus, kā arī saglabāt veselības un aprūpes sistēmu dzīvotspēju. Investīcijas un atbalsts inovācijām nodrošinās ārstiem jaunus instrumentus, kas nepieciešami personalizētā medicīnā, un paātrinās hronisku un infekcijas slimību profilakses un terapijas procesus.

Personalizētas medicīnas un veselības aprūpes jomās galvenie  
Apvārsnis 2020 darbības virzieni ir:

1. izpratne par veselību, novecošanos un slimībām;
2. efektīva veselības veicināšana, slimību prevencija, gatavība epidēmijām un to skrīnings;
3. uzlabota diagnostika;
4. inovatīvas terapijas metodes un tehnoloģijas;
5. atbalsts aktīvam un veselīgam novecošanās procesam;
6. integrēta, ilgtspējīga, uz pacientu vērsta veselības aprūpe;
7. veselības informācijas uzlabojumi, datu lietojumi, pierādījumu bāze veselības aprūpes politikai un reglamentācija (e-veselība).

Darbības virzieni 5., 6. un 7. ir saistīti ar starpdisciplināriem pētījumiem, lai veicinātu medicīnas zināšanu un informācijas un komunikācijas tehnoloģiju integrāciju.

Apvārsnis 2020 visiem atbalsta saņēmējiem un visām aktivitātēm dotācijās pētniecības jomā pastāv viena finansēšanas likme. ES finansējums sedz līdz pat 100 % visu attiecināmo izmaksu visām pētniecības un inovācijas darbībām.

Apvārsnis 2020 aktivitātes īsteno saskaņā ar šādiem ES tiesību aktiem:

* Eiropas Parlamenta un Padomes 2013. gada 11. decembra Regula (ES) Nr.1291/2013, ar ko izveido Apvārsni 2020 (2014. – 2020. gads) un atceļ Lēmumu Nr.1982/2006/ EK[[1]](#footnote-1);
* Eiropas Parlamenta un Padomes 2018. gada 18. jūlija Regula (ES, Euratom) Nr.2018/1046 par finanšu noteikumiem, ko piemēro ES vispārējam budžetam, ar kuru groza Regulas (ES) Nr.1296/2013, (ES) Nr.1301/2013, (ES) Nr.1303/2013, (ES) Nr.1304/2013, (ES) Nr.1309/2013, (ES) Nr.1316/2013, (ES) Nr.223/2014, (ES) Nr.283/2014 un Lēmumu Nr.541/2014/ES un atceļ Regulu (ES, Euratom) Nr.966/2012[[2]](#footnote-2);
* Eiropas Parlamenta un Padomes 2013. gada 11. decembra Regula (ES) Nr.1290/2013, ar ko nosaka pētniecības un inovācijas pamatprogrammas “Apvārsnis 2020” (2014. – 2020. gads) dalības un rezultātu izplatīšanas noteikumus un atceļ Regulu (EK) Nr.1906/2006. (turpmāk – Regula Nr.1290/2013)[[3]](#footnote-3).

Eiropas Komisija (turpmāk – EK) ir atbildīga par Apvārsnis 2020 īstenošanu. Apvārsnis 2020 administrē EK Pētniecības un inovāciju ģenerāldirektorāts (*Directorate – General for Research and Innovation*) (turpmāk – DG RTD). EK ar īstenošanas aktiem pieņem gada darba programmas, kurās norāda konkrētajā gadā veicamās darbības, kā arī finanšu līdzekļu indikatīvo sadalījumu.

SPKC kā EK trešās Savienības rīcības programmas veselības jomā vienotās rīcības par veselības informāciju virzoties uz ilgtspējīgu ES veselības informācijas sistēmas, kas atbalsta valsts zināšanu, veselības pētniecības un politikas veidošanu *“Joint Actions on Health Information – InfAct”* (turpmāk – Projekts InfAct) sadarbības partneris (tas ir, Latvijas nominētais pārstāvis) COVID-19 krīzes virsotnē iesaistījās Projekta InfAct partneru reaģēšanas komandā, kas kopš 2020. gada aprīļa, apmainoties ar datiem, rādītājiem, viedokļiem un labās prakses piemēriem COVID-19 krīzes reakcijā, ir konstatējusi datu fragmentāciju gan par iedzīvotāju veselību, gan par labklājību, kas radīja grūtības dažādām iestādēm, projektiem un pētniecības tīkliem ne tikai apkopot COVID-19 gadījumu skaitu un mirstības statistiku (tajā skaitā, nāves cēloņus), sekundārās ietekmes faktorus, bet arī salīdzināt tos, piekļūt tiem un nodrošināt ar tiem saistītās informācijas atkārtotu izmantošanu visās ES dalībvalstīs.

Kā rezultātā tika secināts, ka nepieciešams strukturēts Eiropas mehānisms, kas atbilst FAIR datu principiem[[4]](#footnote-4) un procesiem[[5]](#footnote-5), izveidojot iedzīvotāju veselības un veselības aprūpes datu krātuves, kas veicinās un koordinēs ilgtspējīgu, strukturētu informācijas apmaiņu par COVID-19 ietekmi uz iedzīvotāju labklājību, mobilitāti, nodarbinātību, saslimstību un mirstību, un arī labās prakses piemērus saistībā ar datu avotu identificēšanu, piekļuvi, novērtēšanu un otrreizēju izmantošanu starp Eiropas valstīm un ārpus tām[[6]](#footnote-6).

2020. gada 26. jūnijā Projekta InfAct sadarbības partneri saņēma no Projekta InfAct vadošā partnera Beļģijas veselības institūta SCIENSANO (Sciensano) (turpmāk – Vadošais partneris), informāciju, ka EK virza grozījumus 2017. gada 27. oktobrī apstiprinātajā Apvārsnis 2020 2018. – 2020. gadadarba plānā[[7]](#footnote-7), iekļaujot tajā jaunu apakšprogrammu “Pētniecības infrastruktūras mobilizēšana ārkārtas situācijai sabiedrības veselības jomā COVID-19” *(Mobilisation of Research Infrastructures for the COVID-19 Public Health Emergency)*, kas paredzētu projektā InfAct iesākto darbu turpinājumu jaunā Projektā PHIRI, kurā dalību ņemtu visi Projekta InfAct sadarbības partneri.

2020. gada 16. jūlijā EK tīmekļa vietnē[[8]](#footnote-8) tika publicēts uzaicinājums (id. No. H2020-IBA-INFRA-CORONA-2020)[[9]](#footnote-9) pieteikties finansējumam apakšprogrammā “Pētniecības infrastruktūras mobilizēšana ārkārtas situācijai sabiedrības veselības jomā COVID-19” *(Mobilisation of Research Infrastructures for the COVID-19 Public Health Emergency)*, iesniedzot projekta pieteikumu par iedzīvotāju veselības informācijas izpētes infrastruktūras izveidi, kas atbalstīs pētījumus un politikas lēmumus par sabiedrības veselības krīzi COVID-19 epidēmijas laikā.

EK 2020. gada septembra vidū tiek nolemts piešķirt finansējumu Projektam *PHIRI*[[10]](#footnote-10), kas irProjektā InfAct iesākto darbu turpinājums.

SPKC 2020. gada 8. decembrī parakstīja granta līgumu Nr.101018317–PHIRI–H2020-IBA-INFRA-CORONA-2020 (turpmāk – Granta līgums) par Projekta PHIRI īstenošanu.

Projekta PHIRI virsmērķis ir atvieglot un atbalstīt atklātu, savstarpēji saistītu un uz datiem balstītu izpēti, izmantojot kopīgu pārrobežu sadarbību informācijas apmaiņā par COVID-19 ietekmi uz iedzīvotāju labklājību, mobilitāti, nodarbinātību, saslimstību un mirstību, un arī labās prakses piemērus saistībā ar datu avotu identificēšanu, piekļuvi, novērtēšanu un otrreizēju izmantošanu Eiropā, kā arī izveidot vienotu veselības informācijas portālu “COVID-19”, ievērojot FAIR datu principus, procesus un ELSI[[11]](#footnote-11) principus, kā arī mazināt nevienlīdzību veselības informāciju jomā.

Projekta PHIRI vīzija ir izveidot pētniecības infrastruktūru, lai atvieglotu un apkopotu labākos pieejamos pierādījumus (tai skaitā pētījumus) par COVID-19 ietekmi uz iedzīvotāju veselību un labklājību. Projekts PHIRI ļaus labāk koordinēt sadarbību starp valstīm un ieinteresētajām pusēm, lai iegūtu labākās zināšanas par COVID-19 ietekmi uz iedzīvotāju veselību, labklājību, mobilitāti, nodarbinātību, saslimstību un mirstību, lai atbalstītu uz pierādījumiem balstītu politikas lēmumu pieņemšanu. To darot, Projekts PHIRI liks pamatus vienotajai starpvalstu pētniecības infrastruktūrai par iedzīvotāju veselību un veselības aprūpes sistēmām (tas ir, “*Distributed Infrastructure on Population Health (DIPoH[[12]](#footnote-12))”*), kurā SPKC pētnieki – eksperti līdzdarbojoties ar citiem projekta PHIRI sadarbības un asociētajiem partneriem sniegs savu artavu intelektuālā kodola radīšanā[[13]](#footnote-13). Tādejādi projekta PHIRI sadarbības un asociētajiem partneriem (tai skaitā SPKC) tiks nodrošināta unikāla iespēja piekļūt projekta PHIRI ietvaros izveidoto IT rīku iekšējai videi, ieskaitot pirmavotu datiem un informācijai[[14]](#footnote-14), kā arī ļaujot SPKC kā kompetentajai iestādei valstī izmantot to nacionālajā līmenī (tas ir, sabiedrības veselības pētījumu veikšanai, inovatīvus risinājumu pielietošanai veselības statistikas veidošanā, veselības aprūpes rezultatīvo rādītāju un indikatoru pilnveidošanai, epidemioloģiskās drošības sistēmas pilnveidošanai).

Latvijas dalība Apvārsnis 2020 Projektā PHIRI ir būtiska, jo, izmantojot SPKC kā kompetentās iestādes valstī resursus un iespējas, citām Latvijas institūcijām tiks sniegta iespēja piekļūt augsta līmeņa pētniecības infrastruktūrām Eiropas mērogā, kā arī Eiropas zinātniskajiem darbiniekiem tiks nodrošināta piekļuve Latvijas pētniecības infrastruktūrām[[15]](#footnote-15), kā arī tiks ņemtas vērā Latvijas intereses, izstrādājot pētniecības infrastruktūru ātrai politikas reaģēšanai par iedzīvotāju veselību, tajā skaitā, saistībā ar COVID-19 epidēmiju, tās seku efektīvākai apkarošanai un problēmjautājumu risināšanai. Tas arī veicinās izcilas pētniecības attīstību, starptautisko zināšanu un strukturētas informācijas apriti un sadarbību iedzīvotāju veselības un veselības aprūpes informāciju sistēmu jomā[[16]](#footnote-16).

Pētniecības infrastruktūrām ir unikāla, pozitīva un neaizstājama loma starpsektoru sadarbībā, kas ieiet jaunā eksperimentālās aprites fāzē. Līdz ar komercializācijas procesu, notiek kompetenču un tehnoloģisko procesu difūzija citos sociāli – ekonomiskajos sektoros, kuri šīs infrastruktūras pārņem jau kā darba rīku savu uzdevumu veikšanai.

Projekta PHIRI resursi ir nozīmīgi tādām nozarēm kā veselības aprūpe, demogrāfija un statistika – gan metodoloģijas attīstībai, gan e-infrastruktūru gadījumā kā references dati. Latvijas iesaistei Projektā PHIRI ir nozīmīgi papildus ieguvumi sociāli – ekonomiskajai attīstībai, un pētniecības infrastruktūras ir neatņemama sastāvdaļa atbilstošo nozaru sistēmās. Pētniecības infrastruktūras ir neaizstājamas augsti kvalificēta cilvēkkapitāla attīstīšanā un jaunas pārvaldības struktūras izveidei tehnoloģiskajām infrastruktūrām.

Projektā PHIRI izveidotā vienotā starpvalstu pētniecības infrastruktūranodrošinās resursu kopīgu lietošanu un nepārtrauktu sinerģiju starp Eiropas pētniecības tīkliem iedzīvotāju veselības jomā, nepieciešamo valsts iedzīvotāju datu turētājiem, sabiedrības veselību koordinējošām valsts institūcijām, ES un starptautiskiem datu turētājiem un reģistriem, it īpaši starp Eiropas slimību profilakses un kontroles centru (ECDC), Pasaules Veselības organizāciju (PVO), Ekonomiskās sadarbības un attīstības organizāciju (OECD), Eiropas Ekonomikas zonu (EEZ), Eiropas Zinātnes konsultantu forumu (ESAF), Kopīgo pētniecības centru (JRC), Eiropas atvērtās zinātnes mākoni (EOSC) un Eiropas pētniecības infrastruktūru, ievērojot Vispārīgo datu aizsardzības regulu (GDPR) un atbalstot politikas veidošanu gan veselības jomā, gan nodarbinātības jomā, gan sociāli – ekonomiskās politikas jomā.

Projektā PHIRI izveidotā vienotā starpvalstu pētniecības infrastruktūra būs jaunās Eiropas veselības datu telpas (EHDS) un Eiropas atvērtās zinātnes mākoņa (EOSC) intelektuālais kodols (tas ir, saturiskās informācijas un datu pamats), kā arī nodrošinās iepriekšējos gados izveidoto IT rīku integrēšanu vienotajā veselības informācijas sistēmas portālā “COVID-19”” un sinerģiju ar FAIR metadatu katalogiem (ietverot katras valsts datu mezglus par attiecīgajām jomām), kas nodrošinās visaptverošu pārskatu par veselības datiem (tajā skaitā, par veselības informācijas sistēmām, par sabiedrības veselību), par sociālo un fizisko vidi (tajā skaitā, datus par uzvedību) un par veselības pakalpojumiem (piem., veselības veicināšanas, profilakses, veselības aprūpes pakalpojumiem), tādējādi informējot par iedzīvotāju veselības, slimību un mirstības dinamiku.

Papildus jānorāda, ka:

1. projekta PHIRI būtība ir izmantot pētnieku – ekspertu intelektuālo potenciālu (dotumu), iniciatīvu un iepriekš uzkrātās zināšanas un prasmes, savienot divus vai vairākus atšķirīgus elementus jaunā kontekstā (tai skaitā veselības statistikas, veselības aprūpes pakalpojumu, IT, zinātnes un pētniecības jomā utt.), modelējot Eiropas veselības datu telpas (EHDS) ārējo arhitektonisko dizainu un nosakot izveides metožu alternatīvas, lai nodrošinātu kvalitatīvu un ilgtspējīgu uzdevumu izpildi, kā rezultātā efektīvākā veidā tiktu sasniegti ne tikai projektā PHIRI noteiktie mērķi un rezultāti, bet arī tiktu nodrošināt to paralēlā integrācija *“Distributed Infrastructure on Population Health”* (DIPoH), kur jaunās, inovatīvās idejas un produkti tiktu pārvērsti realitātē (tai ir, praktiskā pielietojumā), uzsvaru liekot uz progresīvām informācijas un datu analīzes, apmaiņas un transformācijas iespējām par iedzīvotāju veselību kā pievienoto vērtību.
2. projekta PHIRI darba pakotņu īstenošanā tiek integrēti citu paralēli notiekošo projektu rezultāti (piemēram, TEHDaS, HealthyCloud, uncover, EGI-ACE), kas var ietekmēt projekta PHIRI sākotnēji definētos mērķus, uzdevumus, izpildes mehānismus, etapus, termiņus un sasniedzamos rezultātus. Turklāt TEHDaS meklēs iespējas, kā ar tehniskiem risinājumiem izveidot Eiropas veselības datu telpas (EHDS), pamatojoties uz projektā PHIRI izstrādātajiem arhitektoniskiem risinājumiem un metodoloģijām.
3. Granta līgumā sākotnēji noteiktie darba pakotņu/ to apakšpakotņu mērķi, darba uzdevumi un izpildes mehānismi, sasniedzamie rezultāti projekta darba pakotņu/ to apakšpakotņu dzīves cikla laikā var mainīties (tas ir, “tie nav iekalti akmenī”) atbilstoši faktiskajai situācijai (piemēram, ja sākotnējās hipotēzes/ alternatīvas sevi nepierāda, tiek meklēti citi risinājumi mērķu sasniegšanai), bet netiek mainīts projekta PHIRI virsmērķis un sasniedzamie rezultatīvie rādītāji. Iniciētajām izmaiņām granta līgumā jābūt pamatotām, uz pierādījumiem balstītām, turklāt jāsaņem pārējo sadarbības partneru atbalsts, pirms attiecīgie grozījumi tiek virzīti apstiprināšanai EK.

SPKC kā projekta PHIRI sadarbības partneris ir iesaistīts sekojošu uzdevumu veikšanā, pildot konkrētus Vadošā partnera vai darba pakotņu (WP)/ to apakšpakotņu (Task) reģionālās vadības norādījumus:

1. uzdevums – izpētīt un apkopot informāciju par valstī pastāvošo stāvokli saistībā ar veselības informācijas sistēmu attīstību un COVID-19 ietekmi uz iedzīvotāju veselību, kā arī prognozēt ietekmi uz valsts attīstību ilgtermiņā. Izveidot datu bāzi starpdisciplinārai sabiedrības veselības izpētei, izmantojot apmaiņu un atbalstu nacionālā un starptautiskā līmenī. Atbalstīt iegūto zināšanu integrāciju valsts politikas veidošanā.
2. uzdevums – vienota veselības informācijas portāla “COVID-19”” izveide ar FAIR principiem un procesiem atbilstošiem metadatu katalogiem, ietverot iedzīvotāju veselības un veselības aprūpes datu krātuves, kas veicinās koordinētu, ilgtspējīgu un strukturētu informācijas apmaiņu starp Eiropas valstīm un ārpus tām. Pārskatu un ieteikumu izveide par iedzīvotāju veselības un labklājības pētījumiem, ELSI principiem.
3. uzdevums – izstrādāt vienotas metodikas, definējot riska faktorus par COVID-19 ietekmi uz iedzīvotāju labklājību un veselību, saslimstību un mirstību Eiropas valstīs subnacionālā, nacionālā un Eiropas līmenī, kā arī iekļaujot iespējamos alternatīvos risinājumus to seku mazināšanai un novēršanai. Identificēt inovatīvus veicināšanas, profilakses un aprūpes rādītājus un metodes COVID-19 seku raksturošanai. Apkopot informāciju par rādītājiem un to mainīgumu, ko izmanto dažādas valstis un citas organizācijas (piem., PVO), ierosināt to saskaņotību.
4. uzdevums – veikt pētījumus, izmantojot finanšu un nefinanšu datus un informāciju (tai skaitā, iepriekšējos gados citos pētījumos iegūtos datus un informāciju), kuriem ir tūlītēja nozīme sabiedrības veselības politikā un COVID-19 epidēmijas pārvaldībā, kā arī atvieglot turpmāku izpēti, ieviešot mērogojamas un reproducējamas metodes.
5. uzdevums – izstrādāt vienoto starpvalstu pētniecības infrastruktūru ātrai politikas reaģēšanai, paredzot:
   1. vienotā COVID-19 ātrās reaģēšanas datu modeļa izstrādi, tajā skaitā, nepieciešamo datu ieguves, pārveidošanas un ielādes procesu projektēšanu un izvietošanu, kā arī izplatīto analītisko risinājumu ieviešanu (īpaši FAIR datu principiem un procesiem atbilstošu starpprocesu un galīgo pētījumu rezultātu ieviešanu);
   2. informāciju tehnoloģiju (IT) darba grupas izveidi, ar mērķi palielināt vienotās starpvalstu infrastruktūras attīstības iespējas ne tikai Eiropas mērogā, bet arī starptautiskā mērogā.
6. uzdevums – izveidot ātrās apmaiņas forumu *(Rapid Exchange Forum)*, kas nodrošinātu ātru atbilžu sniegšanu uz valstīs izvirzītajiem pētniecības un politikas jautājumiem, kā arī ātru starptautiski pieņemto vadlīniju, standartu, ziņojumu un iniciatīvu izplatīšanu un labās prakses piemēru apmaiņu saistībā ar COVID-19 starp Projekta PHIRI sadarbības partneriem, citiem instrumentiem un tīkliem Eiropas un starptautiskajā līmenī.
7. uzdevums – gūt ieskatu par to, kā Eiropas valstis ir izmantojušas iegūto pieredzi rīcību modelēšanai un lēmumu pieņemšanai saistībā ar COVID-19 epidēmiju un to seku mazināšanu, kāda ir to sagatavotība atkārtotiem COVID-19 epidēmijas uzliesmojumiem un citām veselības krīzēm. Attīstīt un nodrošināt prognozēšanas spējas, kas nepieciešamas informācijas nevienlīdzības mazināšanai, Eiropas datu vienotības stiprināšanai. Atbalstīt uz pierādījumiem balstītus politikas lēmumus, izpētot  
   COVID-19 tiešu un netiešu ietekmi uz iedzīvotāju veselību īstermiņā un ilgtermiņā, izmantojot scenārijus un plašu veselības un aprūpes konceptuālo modeli.

Projekta PHIRI rezultātā tiks:

1. nodrošināta augstas kvalitātes un standartizētu sabiedrības veselības un aprūpes iestāžu datu un informācijas sniegšana visās ES dalībvalstīs (tai skaitā par COVID-19 ietekmi uz iedzīvotāju labklājību, mobilitāti, nodarbinātību, saslimstību un mirstību), veicinot saskaņotu pieeju politikas veidošanai, datu ievadi attiecīgajos veselības datu reģistros un iekļaušanu statistikā Eiropas un starptautiskajā līmenī.
2. noteikti labās prakses piemēri COVID-19 epidēmijas apkarošanai sabiedrības veselības un klīniskās vadības līmenī.
3. veikti progresīvi pētījumi, kuru ietvaros tiks meklēti risinājumi  
   COVID-19 un citām veselības krīzēm, izmantojot integrētus, drošus kopnes mākoņdatošanas pakalpojumus[[17]](#footnote-17).
4. izveidota vienota Eiropas veselības datu telpa (EHDS), kas spēs reaģēt uz izmaiņām EK digitālās veselības rīcības plānā[[18]](#footnote-18).
5. izveidoti šādi FAIR principiem un procesiem atbilstoši katalogi:
   1. COVID-19 H2020 calls;
   2. European Research Area (ERA) corona platform[[19]](#footnote-19);
   3. European Open Science Cloud (EOSC)[[20]](#footnote-20);
   4. European Research and Innovation Cloud (HealthyCloud)[[21]](#footnote-21);
   5. European Health Data Space (EHDS);
   6. European Patients Forum (EPF)[[22]](#footnote-22);
   7. Association of Schools of Public Health in the European Region (ASPHER)[[23]](#footnote-23);
   8. International Association of Public Health Institutes (IANPHI)[[24]](#footnote-24);
   9. European Health Telematics Association (EHTEL)[[25]](#footnote-25);
   10. Towards the European Health Data Space (TEHDaS)[[26]](#footnote-26);
   11. Unravelling Data for Rapid Evidence – Based Response to COVID-19 (unCOVer)[[27]](#footnote-27);
   12. EGI Advanced Computing for EOSC (EGI-ACE)[[28]](#footnote-28);
   13. European and international organisations.
6. izveidota sinerģija un ilgtermiņa pēctecība ar vairākām pētniecības infrastruktūrām – ERIC *(European Research Infrastructure Consortium)*[[29]](#footnote-29) konsorciju:
   1. genoma profilēšana vienotajā veselības informācijas portālā “COVID-19”, piem., Eiropas Nukleotīdu arhīvs *(ENA Archive[[30]](#footnote-30))*, Eiropas dzīvības zinātņu infrastruktūra bioloģiskajai informācijai *(ELIXIR[[31]](#footnote-31))*, Federālās Eiropas genoma fenoma arhīvs *(FEGA[[32]](#footnote-32))*;
   2. Biobanku un biomolekulāro resursu pētniecības infrastruktūras *(BBMRI[[33]](#footnote-33))* izmantošana;
   3. Bioloģiskās un biomedicīnas attēlveidošanas pētniecības infrastruktūras *(Euro – Bioimaging[[34]](#footnote-34))* izmantošana;
   4. ārstēšana un vakcīnas izstrāde: Eiropas klīnisko pētījumu veicināšana *(ECRIN[[35]](#footnote-35))*, Eiropas augstākā līmeņa infrastruktūra pētniecības atklājumu praktiskai izmantošanai medicīnā *(EATRIS[[36]](#footnote-36))*;
   5. lielo datu analīze ģeogrāfiskā kontekstā, piem., epidēmiju dinamika un prognozēšanā;
   6. iekļaujot jaunu pētniecības infrastruktūru par iedzīvotāju veselību un veselības aprūpes sistēmām *(Distributed Infrastructure on Population Health (DIPoH))*, kas ir Projekta InfAct un Projekta PHIRI turpinājums, kurā dalību ņem visi Projekta InfAct un Projekta PHIRI sadarbības partneri (tajā skaitā, SPKC).

Projekta PHIRI īstenošanas periods plānots no 2020. gada 1. novembra līdz 2023. gada 31. oktobrim. Projektā PHIRI ir paredzēts iesaistīt trīsdesmit divas iestādes, ieskatot SPKC. Kopējās Projekta PHIRI izmaksas plānotas 4 980 327,50 euro apmērā, no kurām EK atbalsta finansējums ir 4 980 327,50 eiro apmērā (100% no attiecināmajām izmaksām). Kopējās Latvijas izmaksas dalībai Projekta PHIRI ieviešanā Latvijā plānotas 36 340 euro apmērā, no kurām EK atbalsta finansējums ir 36 340 eiro apmērā (100% no attiecināmajām izmaksām).

Projektam PHIRI plānotais finansējums 2021. – 2024.gadam, euro.

Tabula Nr.1

|  |  |  |  |  |  |  |
| --- | --- | --- | --- | --- | --- | --- |
| **Nr.** | **Budžeta izmaksu daļa** | **2021.g.** | **2022.g.** | **2023.g.** | **2024.g.** | **KOPĀ (euro)** |
| **1** | **Ieņēmumi:** | **29 072.00** | **0.00** | **7 268.00** | **7 268.00** | **43 608.00** |
| 1.1. | EK atbalsta finansējums (80%), no kuriem: | 29 072.00 | 0.00 | 0.00 | 7 268.00 | 36 340.00 |
| 1.1.1. | EK atbalsta finansējuma avansa maksājums (80%) un EK atbalsta finansējuma gala maksājums (20%) | 29 072.00 | 0.00 | 0.00 | 7 268.00 | 36 340.00 |
| 1.2. | Valsts budžeta finansējums, tajā skaitā: | 0.00 | 0.00 | 7 268.00 | 0.00 | 7 268.00 |
| 1.2.1. | Priekšfinansējums | 0.00 | 0.00 | 7 268.00 | 0.00 | 7 268.00 |
| *finansēšana* | *Iepriekšējā gada deponētā ārvalstu finanšu palīdzība (atlikums no EK atbalsta finansējuma avansa maksājuma)* | *0.00* | *13 395.00* | *0.00* | *0.00* | *0.00* |
| **2** | **Izdevumi, kopā, no kuriem:** | **15 677.00** | **13 395.00** | **7 268.00** | **7 268.00** | **43 608.00** |
| 2.1. | Atlīdzība, t.sk. | 12 541.00 | 9 716.00 | 5 815.00 | 0.00 | 28 072.00 |
| 2.1.1. | piemaksas NVD ekspertiem, tajā skaitā netiešās izmaksas (25% no tiešām izmaksām/atlīdzības un preces un pakalpojumi) | 12 541.00 | 9 716.00 | 5 815.00 | 0.00 | 28 072.00 |
| 2.2. | Preces un pakalpojumi | 3 136.00 | 3 679.00 | 1 453.00 | 0.00 | 8 268.00 |
| 2.3. | Priekšfinansējuma atmaksa saņemot EK atbalsta finansējuma gala maksājumu | 0.00 | 0.00 | 0.00 | 7 268.00 | 7 268.00 |

SPKC Projekta PHIRI izdevumi 2021. gadā plānoti 15 677 euro apmērā, 2022. gadā – 13 395 euroapmērā, 2023. gadā – 7 268 euro apmērā.

Atbilstoši Granta līguma 21.2.punktam EK atbalsta finansējuma avansa maksājums paredzēts 29 072 euro apmērā (80% apmērā no EK atbalsta finansējums), kas tiks ieskaitīts 2021. gada otrā pusē budžeta apakšprogrammā 70.07.00 “Citu Eiropas Kopienas projektu īstenošana”.

Paredzēts, ka saņemtais EK atbalsta finansējuma avansa maksājums segs ar Projektu PHIRI saistītās izmaksas 2021. gadā un 2022. gadā, savukārt, tā kā noslēguma (gala) maksājumu plānots saņemt 2024. gada sākumā, lai sekmīgi varētu nodrošināt Projekta PHIRI īstenošanu 2023. gadā, no valsts budžeta varētu būt nepieciešams priekšfinansējums.

Grantu līgumā tiek paredzēti trīs EK atbalsta finansējuma maksājumi:

* avansa maksājums, noslēdzot līgumu;
* starpmaksājums atbilstoši pirmajai atskaitei, pie nosacījuma, ja pirmajā atskaitē deklarēto attiecināmo izmaksu EK atbalsta finansējuma summas apmērs ir lielāks kā avansā saņemtais summas apmērs;
* gala maksājums atbilstoši gala atskaitē deklarētajām attiecināmajām izmaksām, kas var tikt saņemts ne ātrāk kā piecu mēnešu laikā pēc Projekta PHIRI pabeigšanas. Pēc līdzšinējās pieredzes faktiski tas var tikt saņemts pat līdz divpadsmit mēnešu laikā pēc Projekta PHIRI pabeigšanas.

Tā kā Projekta PHIRI īstenošanas faktiskās izmaksas sadalījumā pa kalendārajiem gadiem var nesakrist ar Grantu līgumā paredzēto EK atbalsta finansējuma naudas plūsmu, bet Projekta PHIRI izmaksu segšana ir jānodrošina sākot no kalendārā gada sākuma un lai VM (SPKC) varētu veiksmīgi nodrošināt dalību Projektā PHIRI, 2023. gadam būs nepieciešams valsts budžeta finansējums 7 268 euro apmērā priekšfinansējuma nodrošināšanai (līdz 20% apmērā no prognozētā Latvijas pārstāvja SPKC ārvalstu finanšu palīdzības finansējuma (EK atbalsta finansējums)).

Projekta PHIRI izdevumus veidos personāla izmaksas SPKC ierēdņu/ darbinieku (tajā skaitā, ārštata) piemaksām par papildus darbu Projektā PHIRI, kā arī preces un pakalpojumi, tas ir, ārvalstu komandējumu, apkures, elektroenerģijas, pārējo sakaru pakalpojumu un iegādāto biroja preču u.c. netiešo izmaksu segšanai.

Projektā PHIRI tiks iesaistīti kopumā septiņi SPKC ierēdņi/ darbinieki ar kopējām atlīdzības izmaksām 28 072 euro:

* četri SPKC pētnieki (IIIA līmenis, 9.mēnešalgas grupa, III kategorija, trīs ar atlīdzības apmēru 1 190 euro un viens ar atlīdzības apmēru 1 015 euro);
* divi SPKC vecākie pētnieki (III līmenis, 10.mēnešalgas grupa, III kategorija un V līmenis, 13.mēnešalgas grupa, III kategorija, viens ar atlīdzības apmēru 1 287 euro un viens ar atlīdzības apmēru 1 917 euro);
* viens SPKC juridiskais pārstāvis/ vecākais pētnieks (IVA līmenis, 11.mēnešalgas grupa, III kategorija, ar atlīdzības apmēru 1 382 euro).

Atbilstoši Valsts un pašvaldību institūciju amatpersonu un darbinieku atlīdzības likuma 14.panta pirmajai daļai, kas paredz, ka “[..] Amatpersona (darbinieks) saņem piemaksu ne vairāk kā 30 procentu apmērā no tai noteiktās mēnešalgas, ja [..] pilda [..] papildus amata aprakstā noteiktajiem pienākumiem pilda vēl citus pienākumus [..]. Piemaksas apmēru, tās noteikšanas pamatojumu, kā arī laikposmu, uz kuru nosakāma piemaksa, reglamentē attiecīgās valsts [..] institūcijas kompetentā amatpersona (institūcija) [..]”, projektā PHIRI SPKC iesaistītajiem ierēdņiem/ darbiniekiem atlīdzība tiek aprēķināta kā piemaksas par papildus darbu ne vairāk kā 30% apmērā no attiecīgā mēneša normālā darba laika.

Ņemot vērā darbinieku noslogotību pamatfunkciju veikšanai ir nepieciešams papildus finansējums piemaksu nodrošināšanai par papildus darbu īstenojot Projektu PHIRI, lai nodrošinātu iesaistīto darbinieku motivāciju un produktivitāti. Dalībai Projekta PHIRI aktivitātēs nebūs negatīvas ietekmes uz aktivitāšu īstenošanā iesaistīto darbinieku pamatfunkciju veikšanu. Projektā PHIRI piemaksas darbiniekiem par papildu darbu tiks nodrošinātas apstiprināto projektu izmaksu ietvaros no ārvalstu finanšu palīdzības. No Projekta PHIRI līdzekļiem tiks segtas tikai attiecināmās izmaksas. Neattiecināmās izmaksas, ja tādas radīsies, būs jāsedz SPKC no pašu līdzekļiem.

Saskaņā ar Likuma par budžetu un finanšu vadību 24.panta trešo daļu budžeta iestādes var uzņemties valsts budžeta ilgtermiņa saistības, nepārsniedzot saimnieciskā gada valsts budžeta likumā noteiktos valsts budžeta ilgtermiņa saistību maksimāli pieļaujamos apjomus. Budžeta iestādes var uzņemties papildu valsts budžeta ilgtermiņa saistības vienīgi ES politikas instrumentu un pārējās ārvalstu finanšu palīdzības līdzfinansētos projektos un pasākumos, ja pieņemts attiecīgs Ministru kabineta lēmums. Jauniem ES politiku instrumentu un pārējās ārvalstu finanšu palīdzības līdzfinansētiem projektiem, kuru īstenošanas kārtību nenosaka neviens normatīvais akts, finanšu līdzekļus plāno atbilstoši Ministru kabineta 2012. gada 31. jūlija noteikumu Nr.523 „Noteikumi par budžeta pieprasījumu izstrādāšanas un iesniegšanas pamatprincipiem” 34.punktam, pamatojoties uz Ministru kabineta lēmumu par tiesībām uzņemties jaunas valsts budžeta ilgtermiņa saistības.

VM ierobežoto finanšu līdzekļu dēļ nav iespējams nodrošināt finansējumu no citiem līdzekļiem, jo ir nepietiekams finansējums pamatfunkciju nodrošināšanai. Lai arī Ministru kabineta atļauja par VM (SPKC) piedalīšanos Projektā PHIRI nav pieprasīta ātrāk, Projekts PHIRI Latvijas veselības nozarei ir ļoti nozīmīgs un savlaicīgi nav iesniegts izskatīšanai Ministru kabinetā SPKC lielās noslodzes dēļ. Līdz ar to papildu finansējumu, kas būs nepieciešams Latvijas veselības nozarei svarīgā Projekta PHIRI īstenošanai 2023. gadā kopā ne vairāk kā 7 268 euro apmērā valsts budžeta priekšfinansējuma nodrošināšanai, būs jāpārdala no 74.resora “Gadskārtējā valsts budžeta izpildes procesā pārdalāmais finansējums” programmas 80.00.00 “Nesadalītais finansējums Eiropas Savienības politiku instrumentu un pārējās ārvalstu finanšu palīdzības līdzfinansēto projektu un pasākumu īstenošanai”. VM, pieprasot papildu finansējumu pārdalei no 74.resora “Gadskārtējā valsts budžeta izpildes procesā pārdalāmais finansējums” 80.00.00 programmas “Nesadalītais finansējums Eiropas Savienības politiku instrumentu un pārējās ārvalstu finanšu palīdzības līdzfinansēto projektu un pasākumu īstenošanai”, iesniegs Finanšu ministrijā detalizētus aprēķinus papildu nepieciešamajam finansējumam.

EK piešķirtais finansējums dalībai Projektā PHIRI tiks iekļauts VM apakšprogrammā 70.07.00 “Citu Eiropas Kopienas projektu īstenošana”, kurā tiks iekļauti arī papildus valsts budžeta līdzekļi priekšfinansējuma nodrošināšanai.

VM pēc gala maksājuma saņemšanas no EK nodrošinās saņemto līdzekļu (valsts budžeta veiktā priekšfinansējuma apmērā) ieskaitīšanu valsts pamatbudžeta ieņēmumos.

Veselības ministrs D. Pavļuts

Iesniedzējs: Veselības ministrs D. Pavļuts

Vīza: Valsts sekretāre I. Dreika

1. <https://eur-lex.europa.eu/legal-content/LV/TXT/?uri=celex:32013R1291>. [↑](#footnote-ref-1)
2. <https://eur-lex.europa.eu/legal-content/lv/TXT/?uri=CELEX:32018R1046>. [↑](#footnote-ref-2)
3. <https://eur-lex.europa.eu/legal-content/LV/TXT/?uri=CELEX%3A32013R1290>. [↑](#footnote-ref-3)
4. FAIR datu princips ir pamatprincipu kopums, kas paredz datus padarīt atrodamus, pieejamus, savietojamus un atkārtoti izmantojamus (findable, accessible, interoperable, reusable). FAIR datu principi attiecas uz metadatiem, datiem un atbalstošo infrastruktūru.

   <https://fairsharing.org/>, <https://github.com/FAIRDataTeam/FAIRDataPoint/wiki>, <https://www.go-fair.org/fair-principles/>, <https://ec.europa.eu/research/participants/data/ref/h2020/other/hi/oa-pilot/h2020-guidelines-oa-covid-19_en.pdf>. [↑](#footnote-ref-4)
5. FAIR procesi: piekļuves iegūšana datiem, kas jālabo; iegūto datu satura pārbaude; datu kopas semantiskā modeļa definēšana; padarīt savietojamus datus, kas nav FAIR; piešķirt licences/ piekļuves; datu kopas metadatu definēšana; FAIR datu resursu publicēšana. [↑](#footnote-ref-5)
6. 2020. gada 15. maija Eiropas Padomes konference par pētniecības infrastruktūrām “Eiropas pētniecības infrastruktūras viedākai nākotnei” (European Research Infrastruktures for a Smarter Future), <https://www.esfri.eu/esfri-events/european-research-infrastructures-smarter-future-conference>, <https://www.esfri.eu/sites/default/files/Croatian_Presidency_Conference_European-Research-Infrastructures-for-a-Smarter-Future_Conclusions.pdf>.

   2020. gada 21. jūlija ES Neformāla pētniecības ministru sanāksme videokonference (Informal Meeting of Research Ministers), <https://www.consilium.europa.eu/en/meetings/compet/2020/07/21/>. [↑](#footnote-ref-6)
7. <https://ec.europa.eu/info/funding-tenders/opportunities/portal/screen/how-to-participate/reference-documents;programCode=H2020>. [↑](#footnote-ref-7)
8. <https://cordis.europa.eu/programme/id/H2020_IBA-INFRA-CORONA-2020>. [↑](#footnote-ref-8)
9. <https://cordis.europa.eu/search?q=contenttype%3D%27project%27%20AND%20%2Fproject%2Frelations%2Fassociations%2FrelatedSubCall%2Fcall%2Fidentifier%3D%27H2020-IBA-INFRA-CORONA-2020%27&p=1&num=10&srt=Relevance:decreasing>. [↑](#footnote-ref-9)
10. <https://cordis.europa.eu/project/id/101018317>. [↑](#footnote-ref-10)
11. ELSI princips ietver (ethical, legal and societal issues) jeb (ētiski, juridiski un sabiedriski jautājumi).

    Genetic Alliance; The New York-Mid-Atlantic Consortium for Genetic and Newborn Screening Services. Understanding Genetics: A New York, Mid-Atlantic Guide for Patients and Health Professionals. Washington (DC): Genetic Alliance; 2009 Jul 8. CHAPTER 8:, ETHICAL, LEGAL, AND SOCIAL ISSUES. Available from: <https://www.ncbi.nlm.nih.gov/books/NBK115574/>.

    <https://www.who.int/genomics/policy/ELSI/en/>. [↑](#footnote-ref-11)
12. <https://www.inf-act.eu/sites/inf-act.eu/files/2020-01/Booklet.pdf>. [↑](#footnote-ref-12)
13. Projektā tiks radīti dažāda veida intelektuālie īpašumi, t.i., dažādas informācijas un datu apkopojumi, pētījumi, tiesību akti, metodoloģijas, IT rīki (portāli, reģistri, digitālie katalogi, sistēmas, dažādu jomu infrastruktūras utt.) [↑](#footnote-ref-13)
14. Savas valsts un arī visu pārējo valstu detalizētākai (tas ir, primārai, sekundārai un terciārai) informācijai un datiem par iedzīvotāju veselību un veselības aprūpes sistēmām, darba uzdevumu izpildes mehānismu alternatīvām, uz pierādījumiem balstītiem labās prakses piemēriem, dažādu tiesību aktu un metodoloģiju projektiem un gala versijām (ko plānots ieviest ES un starptautiskajā līmenī), ļaujot projekta PHIRI sadarbības asociētajiem partneriem savlaicīgi reaģēt uz plānotajām izmaiņām ne tikai tiesību aktu un metodoloģiju piemērošanā, bet arī veselības statistikas informācijas/ datu iesniegšanā. Projekta PHIRI ietvaros izveidoto IT rīku ārējā vidē ir pieejama tikai tā informācija un dati, kas saskaņā ar granta līguma nosacījumiem ir publiski pieejami. [↑](#footnote-ref-14)
15. Vienotajai pētniecības infrastruktūrai varēs piekļūt, izmantojot projektā PHIRI un DIPoH izveidoto IT rīku ārējo vidi vai iekšējo vidi (šajā gadījumā būs jāiegādājas piekļuves tiesības) vai iesniedzot SPKC kā kompetentajai institūcijai valstī pieprasījumu par nepieciešamo datu/ informācijas sagatavošanu un izsniegšanu, vai izmantojot citu konsorciju piekļuves (piemēram, ENA Archive, ELIXIR, FEGA, BBMRI, Euro – Bioimaging, ECRIN, EATRIS). [↑](#footnote-ref-15)
16. <https://ec.europa.eu/info/sites/info/files/research_and_innovation/research_by_area/documents/ec_rtd_era-vs-corona-results.pdf>. [↑](#footnote-ref-16)
17. Proti, mākoņu mitināšanas mērogojamas un savstarpēji lietojamas datora programmatūras, interneta tīmekļa vietnes, interneta tīmekļa lietojumprogrammatūras, elektroniskās datubāzēs, digitālais saturs un citas datoru lietojumprogrammatūras mitināšanas veidā, kas nodrošina paātrinātu piekļuvi pilnam datu un informācijas mezglam, mākoņa ekonomiku un elastību (ļaujot atsaistīties no infrastruktūras darbības, brīvi palielināt vai samazināt to), “iebūvēto” vienkāršību (ļaujot gūt labumu no dažādo IT sistēmu optimizācijām, populārajiem katalogiem). [↑](#footnote-ref-17)
18. <https://www.efpia.eu/about-medicines/development-of-medicines/digital-health/>. [↑](#footnote-ref-18)
19. <https://ec.europa.eu/info/funding-tenders/opportunities/portal/screen/covid-19>. [↑](#footnote-ref-19)
20. <https://eosc-portal.eu/>. [↑](#footnote-ref-20)
21. <https://healthycloud.eu/> un <https://cordis.europa.eu/project/id/965345>. [↑](#footnote-ref-21)
22. <https://www.eu-patient.eu/>. [↑](#footnote-ref-22)
23. <https://www.aspher.org/>. [↑](#footnote-ref-23)
24. <https://www.ianphi.org/>. [↑](#footnote-ref-24)
25. <https://www.ehtel.eu/>. [↑](#footnote-ref-25)
26. <https://tehdas.eu/>. [↑](#footnote-ref-26)
27. <https://cordis.europa.eu/project/id/101016216>. [↑](#footnote-ref-27)
28. <https://www.egi.eu/projects/egi-ace/> un <https://cordis.europa.eu/project/id/101017567>. [↑](#footnote-ref-28)
29. <https://ec.europa.eu/info/research-and-innovation/strategy/european-research-infrastructures/eric_lv>. [↑](#footnote-ref-29)
30. <https://www.ebi.ac.uk/ena/browser/home>. [↑](#footnote-ref-30)
31. <https://elixir-europe.org/>. [↑](#footnote-ref-31)
32. <https://ega-archive.org/federated>. [↑](#footnote-ref-32)
33. <https://www.bbmri-eric.eu/>. [↑](#footnote-ref-33)
34. <https://www.eurobioimaging.eu/>. [↑](#footnote-ref-34)
35. <https://ecrin.org/>. [↑](#footnote-ref-35)
36. <http://www.eatris.eu/>. [↑](#footnote-ref-36)